VENDIM
Nr. 22, datë 6.5.2026

PËR DHËNIEN E LICENCËS DEGËS SË BANKËS SË HUAJ “DEGA E BANKËS TURKIYE CUMHURIYETI ZIRAAT BANKASI A.S., ALBANIA” NË REPUBLIKËN E SHQIPËRISË

Në bazë dhe për zbatim të shkronjës “e”, të nenit 43, të ligjit nr. 8269, datë 23.12.1997, “Për Bankën e Shqipërisë”, të ndryshuar; të neneve 14, 20, 21, 23, pika 2, dhe 54 të ligjit nr. 9662, datë 18.12.2006, “Për bankat në Republikën e Shqipërisë”, të ndryshuar; të rregullores “Për licencimin dhe ushtrimin e veprimtarisë së bankave dhe të degëve të bankave të huaja në Republikën e Shqipërisë”, miratuar me vendimin nr. 14, datë 11.3.2009, të Këshillit Mbikëqyrës të Bankës së Shqipërisë, të ndryshuar; dhe të pikës 2, të shtojcës nr. 1, të rregullores “Për përcaktimin e nivelit të vendimmarrjes në mbikëqyrjen e veprimtarive bankare dhe financiare”, miratuar me vendimin nr. 36, datë 26.5.2010, të Këshillit Mbikëqyrës, të ndryshuar; si dhe me propozim të Departamentit të Mbikëqyrjes, Këshilli Mbikëqyrës i Bankës së Shqipërisë

VENDOSI:

1. Të miratojë dhënien e licencës për ushtrimin e veprimtarisë bankare dhe financiare degës së bankës së huaj “Dega e Bankës Turkiye Cumhuriyeti Ziraat Bankasi A.S., Albania” në Republikën e Shqipërisë.
2. Në zbatim të nenit 23, pika 2, të ligjit nr. 9662, datë 18.12.2006, “Për bankat në Republikën e Shqipërisë”, të ndryshuar, dega e bankës së huaj “Dega e Bankës Turkiye Cumhuriyeti Ziraat Bankasi A.S., Albania” do të ushtrojë veprimtaritë bankare dhe financiare që ushtron banka e huaj “Turkiye Cumhuriyeti Ziraat Bankasi A.S.”, të cilat lejohen dhe parashikohen në ligjin nr. 9662, datë 18.12.2006, “Për bankat në Republikën e Shqipërisë”, të ndryshuar.
3. Ngarkohet Guvernatori me nënshkrimin e licencës dhe të aneksit të veprimtarive të degës së bankës së huaj “Dega e Bankës Turkiye Cumhuriyeti Ziraat Bankasi A.S., Albania”, pas paraqitjes në Bankën e Shqipërisë të konfirmimit të autoritetit licencues dhe/ose mbikëqyrës përgjegjës në Republikën e Turqisë për bankën e huaj “Turkiye Cumhuriyeti Ziraat Bankasi A.S.”, në lidhje me veprimtaritë bankare dhe financiare që ushtron kjo bankë.
4. Ngarkohet dega e bankës së huaj “Dega e Bankës Turkiye Cumhuriyeti Ziraat Bankasi A.S., Albania”, që të njoftojë me shkrim Bankën e Shqipërisë dhe Agjencinë e Sigurimit të Depozitave për datën e fillimit të veprimtarisë. 
5. Ngarkohet Departamenti i Mbikëqyrjes, Departamenti i Sistemeve të Pagesave, Kontabilitetit dhe Financës dhe Departamenti i Operacioneve Monetare për ndjekjen e zbatimit të këtij vendimi. 
6. Ngarkohen Kabineti i Guvernatorit dhe Departamenti i Kërkimeve për publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.

